Mavricij je leta 1541 nasledil očeta, vojvodo Henrika Saškega. Čeprav protestant in član šmalkaldenske zveze, se je boril ob katoliškem cesarju Karlu V. proti Turkom (1542), vojvodini Cleve (1543) in Franciji (1544). Leta 1545 je nehal sodelovati s šmalkaldensko zvezo protestantskih knezov, ker mu je cesar za sodelovanje obljubil saški glas v kolegiju volilnih knezov, ki je tedaj pripadal njegovemu sorodniku iz ernestinske veje Wettincev Ivanu Frideriku I., Velikodušnemu, s katerim sta bila v sporu zaradi škofij Meiβen in Halberstadt ter nadškofije Magdeburg. V šmalkaldenski vojni se je boril na zmagoviti cesarjevi strani, dobil čast volilnega kneza in veliko ernestinskih posesti (volilno deželo in državne fevde).